اضراب 6 ابريل سنة 2008

thumb|300px|پوستر بيدعوا الناس للاضراب العام يوم 6 ابريل سنة 2008.

**إضراب 6 ابريل**, فى البداية, كانت دعوة إضراب سنة فى مصر يوم 6 ابريل من سنة 2008 ضد الغلاء و الفساد و للتضامن مع اضراب لعمال شركة المحلة, اللى كانو حيضربوا فى اليوم دا. اتحول الاضراب من اضراب عمالى فى المحلة لدعوة لاضراب سنة فى مصر كلها بعد ما اتبنى ناشطين سياسين شباب و مجموعة من المدونين (بلوجرز) الفكرة،اتعرفوا بعد كدا بحركة شباب 6 ابريل. و حركة كفاية. انتشرت فكرة الاضراب بسرعة مش متوقعة عن طريق النت و موقع الفيس بوك Facebook بالخصوص و عن طريق الموبيلات عن طريق الSMS و الاعتماد على نقل الكلام بين الناس و المنشورات و الشعرات اللى كانت موجوده على النت و ساعات كانت بتتعلق فى الشوارع. ابتبنت احزاب فكرة الاضراب و قوى سياسيه مختلفه الفكرة و شجعوها. الاضراب فى المحلة الكبرى اتحول لاعمال شغب, اتعرفت بعد كدا باحداث المحلة و اشتبكات بين الاهالى و البوليس و قوات الامن المركزى و استمرت لمدة يومين, حصلت فيها هجوم على اقسام و مراكز البوليس فى المدينه و تدمير و حرق مبانى و حصلت عمليات نهب بشكل عشوائى و الاشتبكات دى وقعت مجموعة من المصابين و كام واحد من الاهالى ماتوا برصاص الامن. الاضراب دا اللى كان مميز فيه ان مفيش جهة معينه او معروفة هى اللى دعت ليه بس مجرد مجموعة من شباب على موقع فيسبوك Facebook, كانو حاسين انهم لازم يعملوا حاجة لبلدهم و يطالبوا باللى مؤمنين بيه و حقوقهم, و طريقة النشر عن طريق النت, اللى اتحولت دلوقتى لقوة جامدة للمعارضه و لتنظيم المظاهرات و الوقفات الاحتجاجيه.الاضراب دا و الفكرة الجرئيه (الغريبه وقتها) فتحت بوابت الاضرابات و الاعتصمات فى مصر, اللى دلوقتى تقريبا كل يوم فيها اعتصام او اضراب صغير. اتحول يوم 6 ابريل من كل سنة لذكرى للناشطين السياسين الشباب و لاغلب المعارضة و فى كل سنة بتدعوا المعارضه لتنظيم مظاهرات و اعتصمات فى ذكرى الاضراب اللى كان فى سنة 2008, فيه ناس شايفه ان اليوم دا اتحول لرمز سياسى و انه عرف للشعب انه ممكن ينجح و يقف قدام الحاجات اللى مش عاجباهم.

## الداعين للاضراب
* عمال شركة المحلة
* حركة شباب 6 ابريل
* حركة كفاية
* جماعة الاخوان المسلمين
* حزب الكرامه
* مجموعة من المثقفين
* مدونين (بلوجرز) و مجموعات من الشباب المصرى على النت
* حزب الوسط
* حركة موظفين الضرائب العقاريه
* حركة إداريين وعمال القطاع التعليمى
* نقابة المحامين
* حركة 9 مارس ا(لمعروفة بحركة استاذه الجامعات)
*
 
## المطالب
[thumb|300px|دعوة للاضراب العام يوم 6 ابريل سنة 2008 مكتوبة [اللغه المصريه الحديثه|بالمصرى.]]

دعوات الاضراب اللى وصلت للناس عن طريق الميل و النت و الفيس بوك, كانت فيها مجموعة من المطالب و اتكتبت اغلبها بالمصرى ومنها:

"**خليك قاعد فى البيت او شاركنا فى الميادين العامة. أوعى تنزل لكن شاركنا. ماتروحشى الشغل. ماتروحشى الجامعة. ماتروحشى المدرسة. ماتفتحشى المحل. عايزين مرتبات تعيشنا. عايزين نشتغل. عايزين تعليم لأولادنا...عايزين مواصلات ادمية... عايزين مستشفيات تعالجنا. عايزين دواء لأطفالنا. عايزين قضاء منصف. عايزين امن و أمان. عايزين حرية وكرامة. مش عايزين رفع اسعار. مش عايزين محسوبية. مش عايزين ظباط بلطجية. مش عايزين تعذيب فى الإقسام. مش عايزين أتاوات. مش عايزين فساد. مش عايزين رشاوى. مش عايزين اعتقالات. مش عايزين تلفيق قضايا. قول لأصاحابك و أهلك مايروحوش الشغل همه كمان وخليهم يدخلوا الإضراب يوم 6 ابريل**"

## رد الحكومة المصرية
نشرت الحكومه المصريه بيان بتحذر فيه من التجمهر و التظاهر فى اليوم دا و من غياب الموظفين الحكومين و اللى شغالين فى الدولة من انهم يغيبوا فى اليوم دا و هددت بعقاب اللى حيغيب بدون عذر سابق مقبول, كمان نشرت وزارة الداخليه بينات بتحذر من المشاركة فى الاضراب و الاعتصام و التجمهر و قالت انها مش حتتهاون مع مثيرى الشغب (زى ما وصفتهم) و حتعتقلهم.اتوجدت عربيات الامن المركزى بشكل مكثف فى محافظات مصر و بالاخص فى المحلة و القاهرة و اسكندريه فى الميادين العامه و الاماكن اللى اتعلنت ان حيتم التظاهر فيها.

## نجح او فشل الاضراب؟
المعارضه و مجموعة كبيره من المثقفين و الداعيين للاضراب و مجموعة من الجرايد البالخصوص و المستقله شافوا ان الاضراب نجح جامد و فى نفس الوقت الحكومة و الجرايد الحكومية القوميه و ناس تانيه شافوا ان الاضراب فشل و كل جهة حطت اسباب عشان تبرر بيه نجاح او فشل الاضراب.

**نظرية نجاح الاضراب**
* ان نسبة الغياب فى الجامعات و فى مدارس كانت عاليه جدا اليوم دا
* ان شوارع القاهرة كانت فاضيه و مكانش فيه زحمة ولا مشاكل فى المرور فى اليوم دا
* ان شوارع فى معظم المحافظات كانت فاضيه
* ان قدر الشباب يعملوا مظاهرات فى اماكن محدوده بالرغم من تواجد الامن الجامد و منعهم اى تجمع
* انتشار فكرة الاضراب فى وقت قصير جدا و ان كل واحد فى مصر سمع عن الاضراب, وان دا فى حد ذاته نجاح كبير

**نظرية فشل الاضراب**
* ان الاضراب لو نجح منجحش كفكرة بس نجح عشان سوء تعامل الحكومه معاه و خصوصا وزارة الداخليه اللى هددت الناس و بكدا خوفت الناس من حصول اشتبكات فى الشوارع فقعدوا فى بيوتهم.
* ان الناس مكنوش فاهمين يعنى ايه اضراب و ايه فكرته مع انهم سمعوا عنه
* الاحوال الجويه فى اليوم دا كانت وحشة جدا فدا اثر على ان المواطنين فضلوا فى بيوتهم
* ان كان فيه حركة بيع و شرا عادى بالرغم من الاضراب.
* ان حصلت احداث عنف فى مدينة المحلة الكبرى فى يوم 6 و 7 ابريل و دا بتخالف مبادىء الاضراب السلميه.

## مصادر
* موقع مصراوى 
* موقع ولاد البلد 
* موقع قناة العربية
* موقع اسلام اون لاين 
* تقرير القاهرة اليوم عن الاضراب 

## لينكات خارجيه
* صور ومقاطع عن احداث شغب بالمحلة على موقع مصراوى 
* تقرير القاهرة اليوم عن الاضراب 

تصنيف:2008
تصنيف:تاريخ مصر الحديثه
تصنيف:حسنى مبارك